**ИНФОРМАЦИЯ ЗА МЕДИИТЕ**

Изпълнителната агенция по трансплантация и Асоциация Пулмонална хипертония, съвместно със Столична Община Ви канят на 5 май 2015 г., 11.00 ч., в градинката на „Кристал” на откриването на фотографската изложба „Сини устни“.

Изложбата е част от информационната кампания на Асоциация Пулмонална хипертония, която има за цел по-добра информираност на обществото относно рядкото заболяване пулмонална хипертония.

Кампанията „Сини устни – известните лица на България в подкрепа на хората с пулмонална хипертония“ стартира през ноември 2014 г. Ноември е месецът, в който в цял свят се провеждат кампании за повече познание на обществото и ранна диагностика на заболяването пулмонална хипертония. По инициатива на Асоциация Пулмонална хипертония и Националния алианс на хората с редки болести 12 популярни личности (част от които: Маргарита Хранова, Евгения Раданова, Георги Мамалев, Васко Кръпката, Христо Мутафчиев, Биляна Петринска и др.) бяха снимани благотворително за създаването на календар.

По повод Световния ден на пулмоналната хипертония – 5 май кампанията „Сини устни” продължава с фотоизложба на открито. Със свои снимки и послания се включиха още 17 известни лица, между които Силвия Лулчева, Елена Петрова, Мария Статулова, Любо Нейков, Асен Блатечки, Веселин Плачков, Антон Радичев, Joakim Brodén от легендарните „Sabaton” и др.

Защо "Сини устни"?

Посиняването на устните и на ноктите са едни от характерните симптоми на болестта пулмонална хипертония. Останалите са невъзможност да се извършват елементарни физически действия, като изкачване по стълби, домакинска работа, пазаруване и т.н., тежък задух. Болестта засяга белите дробове, чиито кръвоносни съдове постепенно се зашушват с кръвни съсиреци, което е и причината за трудното дишане. В резултат на намалената функция на белите дробове започва да страда и сърцето.

Хората с пулмонална хипертония приемат лекарства, докато са живи, а много от тях в последния стадий на заболяването имат нужда от трансплантация на бял дроб.

На официалното откриване ще присъстват Биляна Петринска, Евгения Раданова, Иван Динев-Устата, Маргарита Хранова, Силвия Лулчева, Мария Статулова, Веселин Плачков, Антон Радичев, Иван Панайотов, Теменуга Первазова, Стефан Рядков.